EVROPSKA KOMISIJA Bruselj, 14.12.2015 COM(2015) 628 final POROČILO KOMISIJE EVROPSKEMU PARLAMENTU IN SVETU o izvajanju Uredbe Sveta (ES) št. 577/98

o organizaciji vzorčne raziskave delovne sile v Skupnosti



POROČILO KOMISIJE EVROPSKEMU PARLAMENTU IN SVETU o izvajanju Uredbe Sveta (ES) št. 577/98

o organizaciji vzorčne raziskave delovne sile v Skupnosti 1.Uvod Uredba Sveta (ES) št. 577/98 o organizaciji vzorčne raziskave delovne sile v Skupnosti določa minimalne standarde za usklajeno izvajanje raziskav delovne sile v Evropski uniji in državah članicah. Spremenjena je bila v letih 2002, 2003, 2007 in 2014 . Člen 7 Uredbe (ES) št. 577/98 določa, da: „Komisija predloži Parlamentu in Svetu poročilo o izvajanju te uredbe vsaka tri leta, z začetkom leta 2000. Poročilo ovrednoti predvsem kvaliteto predvidenih statističnih metod s strani držav članic za izboljšanje podatkov ali olajšanje postopka raziskave.“ To je šesto poročilo Komisije Parlamentu in Svetu. Del 2 vsebuje pregled raziskave delovne sile Evropske unije in njen pomen pri podpiranju politik Evropske unije. Del 3 proučuje izvajanje Uredbe (ES) št. 577/98 v državah članicah, državah kandidatkah in državah Efte. Del 4 se osredotoča na tekoče pobude evropskega statističnega sistema (ESS) za izboljšanje kakovosti in zmanjšanje bremena raziskave delovne sile. 2.Pregled raziskave delovne sile 2.1.Splošni opis Raziskava delovne sile Evropske unije (v nadaljnjem besedilu: EU-LFS) je obsežna vzorčna raziskava prebivalstva v zasebnih gospodinjstvih. Zagotavlja četrtletne in letne statistike trga dela o zaposlenosti in brezposelnosti ter ljudeh, ki niso delovna sila. Zbira tudi večletne informacije iz priložnostnih modulov ter zagotavlja vhodne podatke za mesečne ocene brezposelnosti in stopenj brezposelnosti, ki temeljijo na modelih. Nacionalni statistični uradi držav članic so pristojni za zasnovo nacionalnih vprašalnikov, jemanje vzorcev, izvajanje anket in pošiljanje rezultatov Komisiji (Eurostatu) v skladu s skupno shemo šifriranja podatkov, določeno z Uredbo Komisije (ES) št. 377/2008 . Eurostat je odgovoren za spremljanje izvajanja Uredbe (ES) št. 577/98, zagotavljanje pomoči nacionalnim statističnim uradom, spodbujanje usklajenih pojmov in metod ter izkazovanje primerljivih statistik nacionalnih in evropskega trga dela. V vzorec EU-LFS za vsako četrtletje je vključenih 1,3 milijona (EU-28 – 1,2 milijona) ljudi, starih od 15 do 74 let, iz 33 držav udeleženk . EU-LFS je tako največja raziskava gospodinjstev v Evropi. 2.2.Pomen EU-LFS je najpomembnejši vir uradne statistike trgov dela v Evropski uniji. Skupno zbira več kot 100 spremenljivk o delovnem statusu, parametrih zaposlitve, delovnem času, izobrazbi in usposabljanju posameznikov, ki jih dopolnjujejo tematski letni priložnostni moduli . Zaradi mednarodnih standardov in opredelitev je pomembna tudi zunaj meja Evropske unije ter omogoča primerjavo stanja na evropskem trgu dela s stanji na drugih območjih ali v drugih državah.

Podatke EU-LFS uporabljajo nekatere ključne pobude politike EU. EU-LFS je, na primer, eden glavnih virov podatkov za spremljanje napredka držav članic v okviru smernic za zaposlovanje, sprejetih na podlagi člena 148 Pogodbe o delovanju Evropske unije (PDEU) in strategije Evropa 2020. Pri spremljanju dveh od petih krovnih ciljev strategije Evropa 2020 se uporabljajo trije kazalniki EU-LFS (stopnja zaposlenosti v starostni skupini od 20 do 64 let; delež oseb, ki zgodaj opustijo šolanje; posamezniki, stari od 30 do 34 let, z zaključeno terciarno izobrazbo) . Pri skupnem ocenjevalnem okviru strategije Evropa 2020 se uporablja še veliko drugih kazalnikov, ki temeljijo na LFS. Regionalni kazalniki LFS se uporabljajo za lažjo določitev dodeljenih finančnih sredstev kohezijske politike EU ter za oblikovanje, spremljanje in ocenjevanje učinka programov kohezijske politike. Mesečna stopnja brezposelnosti, ki temelji na LFS, je pomemben kratkoročni gospodarski kazalnik. Je eden glavnih evropskih gospodarskih kazalnikov in se uporablja tudi za izračun drsečih letnih povprečij stopenj brezposelnosti za sistem gospodarskih in finančnih kazalnikov, s katerimi se odkrivajo makroekonomska in konkurenčna neravnotežja . EU-LFS zagotavlja vhodne podatke za nacionalne račune o zaposlenih osebah in delovnem času ter o drugih področjih in ne samo o trgu dela, na primer o izobrazbi. EU-LFS je tako eden najpomembnejših virov statističnih mikro podatkov za raziskovalce v Evropi. Velik vzorec omogoča, da se študije izvajajo na določenih skupinah trga dela. Med drugim so široko pokrite tudi demografske in regionalne spremenljivke ter spremenljivke o izobrazbi. 3.Izvajanje raziskave delovne sile 3.1.Natančnost Ocene vzorčnih raziskav so izpostavljene dvema vrstama napak: vzorčnim in nevzorčnim napakam. Obe vrsti napak skupaj določata natančnost ocen. Vzorčne napake nastanejo, ker se raziskuje samo podmnožica celotnega prebivalstva. Nevzorčne napake so vse druge napake, ki niso rezultat vzorčenja (npr. napake pokritja, merske napake, napake pri obdelavi in napake zaradi neodgovorov). Pri vzorčnih napakah je glavna determinanta velikost vzorca. Pri večjih vzorcih so rezultati natančnejši. V spodnji tabeli sta prikazani absolutna velikost vzorca oseb, starih od 15 do 74 let, anketiranih v vsakem posameznem četrtletju v vsaki državi udeleženki, in velikost tega vzorca glede na celotno prebivalstvo. Stopnja vzorčenja se giba od 0,2 % (Belgija, Nemčija, Francija, Hrvaška, Italija, Poljska, Združeno kraljestvo in Turčija) do 1,5 % (Malta). Četrtletni vzorec je leta 2014 v povprečju obsegal 1,3 milijona posameznikov, tj. 0,3 % celotnega prebivalstva, starega od 15 do 74 let, v 33 državah udeleženkah. Evropska raziskava delovne sile Dosežena velikost vzorca in odstotek celotnega prebivalstva, starega 15–74 let (četrtletno povprečje v letu 2014) Država Velikost vzorca v četrtletju (v tisočih) Frekvenca vzorčenja v starostni skupini 15–74 let (v %) Država Velikost vzorca v četrtletju (v tisočih) Frekvenca vzorčenja v starostni skupini 15–74 let (v %) EU-28 1 195 0,3 MT 5 1,5 BE 20 0,2 NL 81 0,6 BG 25 0,4 AT 34 0,5 CZ 42 0,5 PL 70 0,2 DK 25 0,6 PT 32 0,4 DE 127 0,2 RO 45 0,3 EE 5 0,5 SI 12 0,8 IE 38 1,1 SK 19 0,5 EL 44 0,5 FI 31 0,8 ES 127 0,4 SE 57 0,8 FR 84 0,2 UK 74 0,2 HR 7 0,2 IS 3 1,3 IT 110 0,2 NO 19 0,5 CY 8 1,2 CH 30 0,5 LV 8 0,5 MK 8 0,5 LT 12 0,6 TR 93 0,2 LU 3 0,6 HU 49 0,6 SKUPAJ 1 348 0,3 Uradne raziskave, kot je EU-LFS, uporabljajo verjetnostno vzorčenje. Tako je mogoče količinsko opredeliti vzorčne napake v obliki intervala zaupanja. V spodnji tabeli so navedene ocene in 95-odstotni intervali zaupanja, doseženi za štiri glavne kazalnike na skupni ravni EU-28. 95-odstotni interval zaupanja glavnih kazalnikov LFS za EU-28 (leto 2014) Število zaposlenih

(v milijonih) Število brezposelnih

(v milijonih) Stopnja brezposelnosti

(v %) Povprečno število dejansko opravljenih ur

(v urah) 218,3 ± 0,5 24,8 ± 0,3 10,2 ± 0,3 36,8 ± 0,1 Ti intervali izražajo zahteve po natančnosti iz Uredbe Sveta (ES) št. 577/98. Kar zadeva nevzorčne napake, Eurostat in države udeleženke redno spremljajo ustrezne vire teh napak, kot so neodgovori. Države udeleženke Eurostatu vsako leto poročajo o glavnih vzrokih za napake in metodah za njihovo zmanjšanje, ki so jih uporabile na nacionalni ravni. Povzetek se objavi v letnem poročilu o kakovosti EU-LFS . Leta 2014 je bila udeležba v raziskavi EU-LFS obvezna v 13 državah (Belgija, Nemčija, Grčija, Španija, Francija, Italija, Ciper, Malta, Avstrija, Portugalska, Slovaška, Norveška in Turčija), v preostalih 20 državah pa je bila prostovoljna. Države, v katerih je raziskava prostovoljna, imajo običajno višji delež neodgovorov kot države, ki izvajajo obvezno raziskavo . Udeležba in delež neodgovorov v raziskavi EU-LFS po državah v letu 2014

Država Udeležba Delež neodgovorov (v %) Država Udeležba Delež neodgovorov (v %) BE obvezna 27,8 MT obvezna 23,7 BG prostovoljna 23,7 NL prostovoljna 42,7 CZ prostovoljna 20,6 AT obvezna 5,7 DK prostovoljna 46,2 PL prostovoljna 31,5 DE obvezna 2,3 PT obvezna 14,8 EE prostovoljna 31,3 RO prostovoljna 9,5 IE prostovoljna 23,9 SI prostovoljna 21,3 EL obvezna 24,6 SK obvezna 11,0 ES obvezna 15,2 FI prostovoljna 28,0 FR obvezna 20,9 SE prostovoljna 35,7 HR prostovoljna 31,3 UK prostovoljna 39,8 IT obvezna 11,8 IS prostovoljna 21,0 CY obvezna 4,2 NO obvezna 19,9 LV prostovoljna 35,7 CH prostovoljna 18,8 LT prostovoljna 19,6 MK prostovoljna 24,6 LU prostovoljna 84,6 TR obvezna 9,3 HU prostovoljna 17,2 3.2.Pravočasnost in točnost Pravočasnost statistike je opredeljena kot časovna razlika med referenčnim obdobjem in razpoložljivostjo podatkov za uporabnike. Pri EU-LFS je ta časovni razmik odvisen od tega, kdaj morajo države članice izvesti in obdelati raziskavo ter nato poslati rezultate Eurostatu ter kdaj Eurostat obdela, potrdi in objavi rezultate. Uredba Sveta (ES) št. 577/98 določa, da morajo države članice Eurostatu poslati podatke 12 tednov po koncu referenčnega četrtletja. Eurostat nacionalne podatkovne nize potrdi, takoj ko jih prejme. Na spodnjem grafu je prikazan časovni razmik med koncem referenčnega četrtletja in razpoložljivostjo podatkov za Eurostatove uporabnike v obdobju 2011–2014, v primerjavi z zadnjim letom iz prejšnjega poročila (tj. leto 2010). Pravočasna predložitev podatkov EU-LFS se je v obravnavanem obdobju izboljšala. Leta 2010 je bilo mogoče 13 tednov po koncu referenčnega obdobja iz 85 % podatkovnih nizov držav članic pridobivati podatke. Do leta 2014 se je ta številka zvišala na 95 %. Točnost statistike je opredeljena kot časovna razlika med napovedanim datumom objave in dejanskim datumom objave. Eurostat že več let objavlja načrtovane datume objave četrtletnih in letnih glavnih kazalnikov EU-FS. V obdobju 2011–2014 ni bil zamujen nobeden od napovedanih rokov objav. Eurostat načrtuje tudi nadaljnje izboljšanje pravočasnosti izkazovanja rezultatov EU-LFS tako, da bi v prihodnosti skrajšal rok za predložitev podatkov Eurostatu. Pravočasnost podatkov EU-LFS je tudi ključna točka za oceno mesečnih stopenj brezposelnosti. Takoj ko Eurostat obdela nacionalne podatke, se ti uporabijo za pripravo izračuna stopnje brezposelnosti za naslednji mesec. Mesečna stopnja brezposelnosti se objavi približno 30 dni po koncu meseca. 3.3.Dostopnost in jasnost Eurostat izkazuje statistiko EU-LFS na več načinov. Glavno orodje je spletna podatkovna zbirka Eurostata z več kot 400 tabelami podrobnih podatkov EU-LFS (četrtletni in letni rezultati ter rezultati za gospodinjstva in priložnostne module). V posebni rubriki na spletišču so objavljeni tudi glavni kazalniki strategije Evropa 2020 . Te tabele obsegajo samo najpomembnejše rezultate EU-LFS. Eurostat na zahtevo uporabnikov izdela tudi druge kombinacije spremenljivk EU-LFS, tj. potrebam prilagojene tabele. Mikro podatki EU-LFS so zelo pomembni tudi za znanstvene namene. Naroča jih vse več raziskovalcev z univerz, raziskovalnih inštitutov in nacionalnih statističnih uradov iz vse Evrope ter od drugod. Eurostat mikro podatke od leta 2011 zagotavlja brezplačno. Dostop do njih se odobri v skladu s pogoji iz Uredbe Komisije (ES) št. 557/2013 , da se zagotovi varstvo osebnih podatkov anketirancev. Podatkovne datoteke, ki obsegajo posamezne zapise, so „anonimizirane“, da se prepreči nezakonito razkritje osebnih podatkov. Podrobna dokumentacija (meta podatki) se uporabnikom zagotovi po različnih poteh za razširjanje. Splošne informacije se za širšo javnost razširjajo v rubriki EU-LFS na spletišču Eurostata in še podrobneje v rubriki Vodnik po statističnih podatkih (Statistics Explained) . Posebne informacije o vsebini in kakovosti statističnih podatkov se razširjajo v letni metodološki publikaciji, v kateri so opisane značilnosti nacionalnih raziskav, in v letnem poročilu o kakovosti, v katerem so povzeti rezultati, doseženi z EU-LFS . Poleg tega so statistiki EU-LFS, izkazani v spletni podatkovni zbirki Eurostata, priloženi posebni metapodatki. Od leta 2014 se informacije iz nacionalnih poročil o kakovosti vsake udeležene države objavijo na spletu. Države redno izboljšujejo LFS, in sicer bodisi njeno metodologijo bodisi postopke. Če se zaradi takih izboljšav v podatkih EU-LFS pojavljajo prekinitve, udeleženi nacionalni statistični urad o tem obvesti Eurostat. Pomembne prekinitve se dokumentirajo in označijo v publikacijah Eurostata . Eurostat objavlja tudi poseben podatkovni niz, imenovan „glavni kazalniki LFS“, v katerem so pretekle serije popravljene glede na prekinitve in so zapolnjene občasne vrzeli v podatkih. 3.4.Primerljivost EU-LFS se opira na zelo usklajene pojme, opredelitve, klasifikacije in metodologije. V Uredbi (ES) št. 377/2008 je opredeljena skupna shema šifriranja, ki zagotavlja, da vse države udeleženke uporabljajo iste opredelitve spremenljivk. Uporabljajo se skupne klasifikacije (npr. NACE za gospodarsko dejavnost, ISCO za poklice), in kadar koli se te klasifikacije spremenijo, Eurostat zagotovi, da vse države udeleženke uskladijo izvajanje. Poleg tega skupna pojasnila zagotavljajo podrobne smernice o namenu, šifriranju in izvajanju s strani nacionalnih statističnih uradov. O metodoloških vprašanjih se razpravlja v posebni delovni skupini, tj. delovni skupini za statistiko trga dela, ki spodbuja izmenjavo izkušenj in skupnih praks med vsemi državami udeleženkami. Za zagotovitev, da je merjenje brezposelnosti v vseh državah udeleženkah usklajeno, so v Uredbi Komisije (ES) št. 1897/2000 določeni operativna opredelitev brezposelnosti in načela, ki jih je treba upoštevati pri oblikovanju vprašanj o zaposlitvenem statusu. Opredelitev brezposelnosti je v skladu s standardi Mednarodne organizacije dela (MOD), sprejetimi na 13. in 14. mednarodni konferenci statistikov dela . To zagotavlja, da je statistika EU-LFS primerljiva s statistiko drugih držav, zlasti drugih držav članic OECD. 3.5.Skladnost

Skladnost med ocenami prebivalstva na podlagi EU-LFS in demografske statistike je pomemben vidik splošne kakovosti. EU-LFS je vzorčna raziskava in zato so njeni rezultati izračunani iz odgovorov podmnožice prebivalstva. Odgovori se nato primerjajo s celotnim prebivalstvom. Podatki za prebivalstvo temeljijo na najboljših ocenah, ki so na voljo v tistem času (razčlenitev po spolu in starostnih skupinah za večjo natančnost postopka). Ta postopek primerjave podatkov načeloma zagotavlja skladnost med statistiko EU-LFS in demografsko statistiko. Vendar lahko v izjemnih okoliščinah nastanejo razlike. Na primer, vsakih deset let so na voljo rezultati novega popisa prebivalstva. Če se podatki novega popisa razlikujejo od prejšnjih ocen prebivalstva, je treba preteklo serijo spremeniti. V takem primeru se lahko revizijski politiki za demografsko statistiko in EU-LFS razlikujeta glede dolžine in časovnega okvira, omejuje pa ju lahko razpoložljivost podrobnih informacij o prebivalstvu za obdobje desetih let med popisoma. V številnih evropskih državah je zadnji popis prebivalstva potekal leta 2011 in v približno 20 državah je imel posredne učinke na LFS. Zadevne države so se strinjale, da bodo revidirale pretekle podatke vsaj do leta 2010 in tako zagotovile neprekinjeno časovno vrsto za glavne kazalnike strategije Evropa 2020 na podlagi podatkov EU-LFS. Vse potrebne revizije preteklih podatkov EU-LFS bi morale biti zaključene do konca leta 2015. Glede skladnosti ocen brezposelnosti veliko držav objavlja tudi statistiko o številu oseb, ki so prijavljene na javnem zavodu za zaposlovanje in iščejo delo. Podatki LFS o brezposelnosti in število prijavljenih iskalcev zaposlitve se razlikujejo zaradi različne narave podatkov, ki se zbirajo. EU-LFS se opira na usklajeno metodologijo za anketiranje gospodinjstev glede njihovih zaposlitvenih dejavnosti in razpoložljivosti za delo, upravne evidence javnih zavodov za zaposlovanje pa obsegajo izčrpen seznam posameznikov, ki so prijavljeni in upravičeni do nadomestil za brezposelnost. Ker so merila, da je oseba prijavljena, odvisna od nacionalnih socialnih politik, statistika o prijavljenih iskalcih zaposlitve ni primerljiva niti po državah niti časovno. Naslednje področje, kjer je statistična skladnost pomembna, je ocena zaposlenosti, ki jo je mogoče dobiti tako iz LFS kot iz nacionalnih računov. Ocene niso nujno enake. To je posledica različnih metodologij (pojmi in pokritje prebivalstva niso enaki), pa tudi različnih postopkov priprave. Nacionalni računi so pripravljeni s primerjanjem in združevanjem vseh ustreznih virov podatkov, ki so na voljo v državi, pri čemer se za pridobitev celovitega rezultata iz vsakega vzame najboljše. Pri tem se prizadeva tudi za skladnost med zaposlenostjo in proizvodnjo (bruto domači proizvod, BDP). V tem postopku je LFS en vir podatkov, in sicer poleg raziskav podjetij, registrov zaposlenosti ali registrov socialnih zavarovanj. Skladnost med LFS in nacionalnimi računi je obravnavala delovna skupina za statistiko trga dela. Eurostat spremlja razlike med ocenami obeh, več nacionalnih statističnih uradov pa je analiziralo vzroke in velikost razlik. V nekaterih primerih so objavili uskladitvene tabele za oba podatkovna niza. S primerjavo LFS z nacionalnimi računi je mogoče ugotoviti, da je LFS primernejša za merjenje udeležbe na trgu dela (tj. stopnje zaposlenosti in brezposelnosti, stopnje dejavnosti itd.) ali za analiziranje okoliščin določenih socialno-ekonomskih skupin v prebivalstvu (npr. po starosti, spolu ali stopnji izobrazbe). 4.Pobude za nadaljnje izboljšanje raziskave trga dela 4.1.LFS v posodobljenem sistemu socialne statistike Na podlagi Sporočila Komisije iz leta 2009 o metodi proizvodnje statistike EU – viziji za naslednje desetletje se je začela izvajati pobuda za posodobitev evropske socialne statistike. Ta se je nato razvila v konkretno strategijo, kot je določena v Wiesbadenskem memorandumu iz leta 2011 . Dogovorjeno je bilo, da je treba povečati učinkovitost pri pripravi socialne statistike, hkrati pa ohraniti visoke standarde kakovosti, in sicer z oblikovanjem skupne strukture evropske socialne statistike. Posodobitev socialne statistike vpliva tudi na raziskavo delovne sile. Evropski statistični sistem trenutno izvaja celovit pregled vseh spremenljivk EU-LFS, da bi informacije, zbrane v raziskavi, prilagodili trenutnim in prihodnjim potrebam uporabnikov. Revidirane standarde MOD za merjenje zaposlenosti, brezposelnosti in drugih oblik dela, ki so bili sprejeti na 19. mednarodni konferenci statistikov dela v Ženevi v Švici (2.–11. oktobra 2013 ), je treba na primer uvesti v EU-LFS. Eurostat in države članice si v okviru posodabljanja evropske socialne statistike prizadevajo tudi za večjo usklajenost podatkov med raziskavami. To bi moralo omogočiti večjo uporabo zbranih informacij, na primer s križanjem informacij iz različnih virov podatkov. V ta namen se standardizirajo opredelitev, pojmi in kode podmnožice spremenljivk, zbranih iz več kot enega evropskega družbenega pregleda. Poleg tega revizija EU-LFS vključuje izboljšanje pravočasnosti pošiljanja podatkov Eurostatu, revizijo zahtev po natančnosti in nadaljnje metodološko delo. Poleg zgoraj opisanih praktičnih sprememb bi morala posodobitev socialne statistike privesti tudi do sprememb pravnega okvira. Trenutno se pripravlja nova okvirna uredba za socialno statistiko, ki bo zajemala EU-LFS. 4.2.Razširitev EU-LFS še na druge države kandidatke Trenutno je v EU-LFS udeleženih 33 držav, kar pomeni, da pošiljajo podatke Eurostatu v skladu z Uredbo Sveta (ES) št. 577/98 (EU-28, državi kandidatki in tri države Efte). Vključeni državi kandidatki sta Turčija in nekdanja jugoslovanska republika Makedonija. Eurostat tesno sodeluje tudi s statističnimi uradi drugih držav kandidatk, da bi jim pomagal doseči napredek pri skladnosti z Uredbo Sveta (ES) št. 577/98, kar zadeva vsebino in kakovost raziskave. Črna gora in Srbija sta Eurostatu že začeli pošiljati podatke LFS. Ko bodo njune nacionalne raziskave izpolnjevale zahteve iz evropskih predpisov, bo Eurostat izkazoval tudi njihove podatke. 4.3.Razvoj novih statističnih izdelkov Statistika za prikaz dinamike trga dela Spremembe zaposlitvenega statusa posameznikov so zelo zanimive, saj zagotavljajo dodatne informacije o splošnih razmerah na trgu dela, vključno z njegovo prilagodljivostjo in togostjo, in o položaju posebnih skupin. Taki podatki o dinamiki trga dela omogočajo na primer analizo števila in vrst oseb, ki so v določenem obdobju postale brezposelne ali našle zaposlitev. Tako je mogoče opredeliti skupine, ki imajo boljše možnosti za zaposlitev, in ranljive skupine, ki so bolj izpostavljene tveganju, da postanejo ali ostanejo brezposelne. Spremembe zaposlitvenega statusa se lahko merijo z uporabo statističnih podatkov o tokovih. Izpolnjevanje te potrebe po podatkih z EU-LFS ni enostavno, saj je bila raziskava prvotno zasnovana za zbiranje podatkov o stanju (npr. število brezposelnih oseb v določenem času) in ne za zajemanje tokov s spremljanjem posameznikov skozi čas. Čeprav to pomembno novo področje statistike v zvezi s trgom dela spremljajo metodološki izzivi, delo v zadnjih letih napreduje. Pričakuje se, da bo objava ocen tokov na podlagi podatkov EU-LFS omogočila spremljanje prehodov na trgu dela od konca leta 2015. Revizija glavnih kazalnikov EU-LFS Glavni kazalniki EU-LFS so zbirka najpomembnejših rezultatov EU-LFS, izkazanih v spletni podatkovni zbirki Eurostata. Uporabnikom zagotavljajo ključne statistične podatke o trgu dela. Ti glavni kazalniki EU-LFS se trenutno revidirajo, da bi se njihova kakovost še izboljšala. To vključuje oceno preteklih podatkov, zapolnjevanje vrzeli v podatkih, odpravo prekinitev časovnih vrst, kjer je to izvedljivo, in, najpomembneje, desezoniranje, ki omogoča primerjave med posameznimi četrtletji. Ker je EU-LFS četrtletna raziskava, bodo oblikovalci politik in drugi deležniki tako dobili dodatne možnosti za uporabo pravočasnih podatkov EU-LFS. Prve objave teh izboljšanih serij se pričakujejo v letu 2016.